รัฐชัย ธีระธนาวัฒน์ คีย์แมน "โอเอสเค (ประเทศไทย)"
เก็บตัวไปนานสำหรับบริษัทหลักทรัพย์ (บล.) โอเอสเค (ประเทศไทย) หรือ OSK หลังบริษัทแม่ โอเอสเค อินเวสต์เมนต์ แบงก์ เบอร์ฮาร์ด (โอเอสเค) วาณิชธนกิจ มาเลเซีย ได้เข้าซื้อ บล.กรุงเทพธนาทร เมื่อปี 2554 ผลงานเพิ่งปรากฏชัดในปีนี้ สมกับที่รอคอยงานช้างกับการเป็นที่ปรึกษาทางการเงินให้กับบริษัท อมตะ วีเอ็น บริษัทย่อยของบริษัท อมตะ คอร์ปอเรชัน (AMATA) ยื่นเข้าเกณฑ์โฮลดิงคอมพานีรายแรก เข้าจดทะเบียนในตลาดหลักทรัพย์แห่งประเทศไทย (ตลท.) พร้อมมีบริษัทจีนจ่อเข้าคิวขอเข้าเกณฑ์เดียวกันตามมาเป็นพรวน
20 ก.พ. 2556

เก็บตัวไปนานสำหรับบริษัทหลักทรัพย์ (บล.) โอเอสเค (ประเทศไทย) หรือ OSK หลังบริษัทแม่ โอเอสเค อินเวสต์เมนต์ แบงก์ เบอร์ฮาร์ด (โอเอสเค) วาณิชธนกิจ มาเลเซีย ได้เข้าซื้อ บล.กรุงเทพธนาทร เมื่อปี 2554 ผลงานเพิ่งปรากฏชัดในปีนี้ สมกับที่รอคอยงานช้างกับการเป็นที่ปรึกษาทางการเงินให้กับบริษัท อมตะ วีเอ็น บริษัทย่อยของบริษัท อมตะ คอร์ปอเรชัน (AMATA) ยื่นเข้าเกณฑ์โฮลดิงคอมพานีรายแรก เข้าจดทะเบียนในตลาดหลักทรัพย์แห่งประเทศไทย (ตลท.) พร้อมมีบริษัทจีนจ่อเข้าคิวขอเข้าเกณฑ์เดียวกันตามมาเป็นพรวน
ทั้งหมดนี้เป็นฝีมือของ “รัฐชัย ธีระธนาวัฒน์” กรรมการผู้จัดการ ฝ่ายวาณิชธนกิจ OSK 
เขาไม่ใช่มือใหม่ในวงการโดยเฉพาะงานด้านวาณิชธนกิจ เคยเป็นผู้อำนวยการอาวุโส บล.กิมเอ็ง (ประเทศไทย) หลังจากนั้นย้ายรังมาเป็นผู้ช่วยหัวหน้าแผนกวาณิชธนกิจ บล.ทิสโก้ ก่อนที่จะแยกย้ายมาเติบโตขึ้นที่โอเอสเคในบทบาทหน้าที่และความรับผิดชอบที่มากขึ้นมาแล้วกว่า 9 เดือน เรียกได้ว่าเข้ามาในยุคบุกเบิกของ บล.แห่งนี้
“โอเอสเคเข้าซื้อกิจการ บล.กรุงเทพธนาทร เดือน ส.ค. ปี 2555โดยมี บล.ทิสโก้ ซึ่งเขาเป็นที่ปรึกษาทางการเงินทำให้รู้จักทีมงานทั้งหมดเป็นอย่างดี เมื่อได้รับการทาบทามจึงเชื่อว่าเป็นโอกาสในการทำงาน บล.ระดับภูมิภาคอาเซียน” ปัจจุบันทั้งฝ่ายวาณิชธนกิจที่ “รัฐชัย”ดูแลมีทีมงานทั้งหมด 7 คน รวมตัวเขา
ผลงานด้านวาณิชธนกิจของเขาในอดีต ได้แก่ การทำธุรกรรมเสนอขายหุ้นให้ประชาชนครั้งแรก (ไอพีโอ) ไม่ว่าจะเป็น บริษัท บางสะพานบาร์มิล (BSBM) หรือหุ้นกู้ของบริษัท สหวิริยาสตีลอินดัสตรี (SSI) ที่เข้าไปซื้อโรงถลุงเหล็กที่ประเทศอังกฤษ และเป็นที่ปรึกษาทางการเงินอย่างต่อเนื่อง เมื่อย้ายมาอยู่ บล.ทิสโก้ ก็ได้ทำธุรกรรมเพิ่มทุนให้ SSI เพื่อลงทุนโรงถลุงเหล็ก และเมื่อมาเป็นหัวหอกด้านวาณิชธนกิจที่นี่ OSK เน้นทำธุรกรรมเป็นที่ปรึกษาทางการเงินด้านหุ้นและการซื้อกิจการการร่วมลงทุน 
OSK มีเครือข่ายทั้งสิงคโปร์ มาเลเซีย ฮ่องกง อินโดนีเซีย และกัมพูชา 
“ที่กัมพูชาเราไปเพราะตามไปให้บริการเป็นที่ปรึกษาทางการเงินให้กับนักธุรกิจเกาหลี”
สำหรับธุรกรรมการเป็นที่ปรึกษาทางการเงิน “อมตะ วีเอ็น” เข้าจดทะเบียนในตลาดหลักทรัพย์นั้น OSK เรียกว่าได้ทำร่วมกับธนาคารไทยพาณิชย์โดยเพื่อนที่เคยทำงานที่ บล.ทิสโก้ เป็นผู้แนะนำ
“รัฐชัย” มีมุมมองว่า เรื่องการใช้เกณฑ์โฮลดิงถือเป็นเรื่องใหม่สำหรับคนไทย แต่ถือเป็นโอกาสดีของธุรกิจไทยที่ไปเติบโตอยู่ต่างประเทศได้กลับมาใช้ตลาดทุนไทยเพื่อระดมทุนไปขยายงานให้บริษัทมีการเติบโตในอนาคต ขณะเดียวกันเป็นเรื่องดีสำหรับบริษัทในประเทศอื่นที่เห็นศักยภาพตลาดหุ้นไทยและใช้เกณฑ์โฮลดิงเข้ามาระดมทุนใน ตลท. ซึ่งปัจจุบัน OSK มีลูกค้าที่ได้รับการส่งต่อจากเครือข่ายแล้วส่งมาให้เพื่อระดมทุน
ล่าสุดบริษัทได้เป็นที่ปรึกษาทางการเงินเพื่อเตรียมนำบริษัทขนาดกลางและขนาดเล็ก (เอสเอ็มอี) ของจีนเข้ามาระดมทุนและจดทะเบียนในตลาดหุ้นไทย 23 แห่ง โดยคาดว่าจะเริ่มยื่นแบบเสนอรายการขายหุ้น (ไฟลิง) กับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้ในช่วงเดือน เม.ย.พ.ค.นี้ 
แม้เพียง 9 เดือนที่ผ่านมาที่มาอยู่บ้านหลังใหม่ “รัฐชัย” มองว่าเป็นความท้าทายมาก แต่ถ้ามองจากผลงานที่ประเดประดังเข้ามาก็นับว่าสมกับที่ทุกคนรอคอยสำหรับ บล.สัญชาติมาเลเซียแห่งนี้
ยามว่างหนุ่มวัย 39 ปีคนนี้ชอบเล่นเทนนิส ตามประสาคนหนุ่มจึงชอบเล่นช่วงกลางดึก ประมาณ 3 วันต่อสัปดาห์ ตรงตามตำราเป๊ะ โดยเล่นมาตั้งแต่วัยเด็กมีก๊วนประจำ สำหรับกอล์ฟซึ่งเป็นกีฬาโปรดปรานอีกประเภทหนึ่งนั้นร้างราไปตั้งแต่ย้ายงานมาที่นี่
คิดดูก็แล้วกันว่า ความก้าวหน้าในวิชาชีพนั้นต้องใช้เวลาทุ่มเทขนาดไหน แต่อย่าลืมพักผ่อน ฟิตร่างกายให้แข็งแรงตลอดเวลาพร้อมให้บริการลูกค้าทั้งไทยและต่างประเทศที่เข้ามาใช้บริการอย่างล้นหลามก็แล้วกัน